Michal Kopecký

ŽENA SNOV

Ukážka z elektronickej knihy

MANIFEST ŽENY SNOV

Žena snov má samú seba na prvom mieste.

Žena snov sa má rada a verí si. Je sebavedomá, vyrovnaná a váži si samú seba. Nesnaží sa naplniť očakávania ostatných a neporovnáva sa s druhými. Je spokojná sama so sebou, ale zároveň neustále pracuje na tom, aby bola najlepšou možnou verziou seba samej.

Žena snov nie je obeťou okolností, nevyhovára sa a nesťažuje sa. Preberá zodpovednosť za to, kde v živote je a aké má výsledky s chlapmi. Má svoj osud, situáciu a život pevne vo svojich rukách.

Žena snov je šťastná zadaná aj nezadaná a miluje svoj život. Vie presne, čo v živote chce, čo nechce, má svoje ciele a nečaká na záchrancu, ktorý by ju urobil šťastnou. Žije a vytvára si život, ktorý ju napĺňa a dodáva šťavu a radosť každej jednej bunke jej tela - s chlapom či mimo neho.

Žena snov má v sebe iskru, sexepíl a je príťažlivá už na pohľad. Vie upútať pozornosť chlapa už od prvého momentu, ako ju uvidí, no nespolieha sa iba na svoju vonkajšiu krásu, ale jej tajomstvo spočíva najmä v jej neodolateľnej osobnosti.

Žena snov je zlým dievčaťom, dámou aj gazdinou v jednom a zároveň všetkým, čo bude chlap kedy potrebovať.

Žena snov je hviezda, nie planéta. Pozná svoju hodnotu a priťahuje do svojho života presne ten typ chlapov, o ktorých má ONA záujem a ktorých si zaslúži. Z chlapov dostáva to najlepšie a je pre nich múzou.

Žena snov je silná, cieľavedomá, nezávislá, samostatná, no stále zostáva ženou a dáva chlapovi priestor byť pri nej chlapom.

Žena snov vie presne, čo od chlapa chce, má jasné hranice, pevné zásady, vysoké štandardy, netoleruje lacné správanie a nikdy sa neuspokojí s niečím pod svoju úroveň. Nedáva žiadnu šancu chlapom, ktorí za to nestoja, nemyslia to s ňou vážne či hrajú s ňou hry.

Žena snov je neustále pre chlapa výzvou, nie je príliš dostupnou, neodovzdáva sa chlapom rýchlo a ľahko, a dáva im len to, čo si zaslúžia.

Teraz si Ženou snov.

APLIKOVANÍM INFORMÁCIÍ A RÁD Z TEJTO KNIHY DOSIAHNEŠ ZLEPŠENIE V DESIATICH SMEROCH:

1. Dokážeš ukončiť neperspektívny vzťah a vykašľať sa konečne na chlapa, s ktorým to nemá viac zmysel, aby si dala priestor niečomu novému a lepšiemu.

2. Získaš potrebné sebavedomie k tomu, aby si ťa chlapi vážili, mala si sa rada a verila si, že aj ty dokážeš mať v živote po svojom boku úžasného partnera, s ktorým prežiješ dlhý a šťastný život.

3. Staneš sa spokojnejšou a šťastnejšou a vytvoríš si život, ktorý ťa napĺňa a dodáva šťavu a radosť každej jednej bunke tvojho tela - aj mimo chlapa.

4. Budeš vedieť zaujať chlapa už na pohľad a upútaš jeho pozornosť od prvého momentu, ako ťa uvidí.

5. Dozvieš sa, akú ženu vlastne chlapi chcú a aká by si mala byť na začiatku zoznámenia, počas randenia či vo vzťahu, aby mal chlap pri tebe všetko, čo potrebuje, a na inú ani nepomyslel.

6. Vybuduješ svoju hodnotu a vytvoríš svoju neodolateľnú „ponuku“, vďaka čomu budeš skvelou partnerkou aj pre tých vysokohodnotných chlapov, o ktorých máš ty záujem.

7. Aj keď si silná žena, naučíš sa, ako dať chlapovi priestor ľúbiť ťa a byť pri tebe chlapom, vďaka čomu už nebudú chlapi utekať za inými (a nie je to tým, že sa ťa boja!).

8. Nastavíš si hranice, pevné zásady a vysoký štandard, vďaka čomu ťa budú chlapi rešpektovať a nedáš zbytočne šancu chlapovi, ktorý za to nestojí, nemyslí to s tebou vážne, či iba hrá s tebou hry.

9. Budeš pre chlapa neustále výzvou, bude ťa dobýjať a bude o teba bojovať, prestaneš byť príliš dostupnou a už nikdy nedáš chlapovi to, čo si sám nezaslúži.

10. A vďaka tomuto všetkému už viac nebudeš do svojho života priťahovať zúfalcov, chudákov, klamárov či psychopatov, ktorí iba márnia tvoj drahocenný čas, ale staneš sa vysokohodnotnou ženou a pritiahneš si presne ten typ chlapa, o ktorého máš TY záujem a ktorého si zaslúžiš.

Všetky tieto (a ďalšie) zlepšenia dosiahli už stovky žien, ktoré navštevovali môj blog zenasnov.sk, sledovali videá na mojom YouTube či Instagrame, prečítali si obsah tejto knihy a aplikovali informácie do praxe.

Si pripravená? Teraz je rad na tebe. Zisti, v čom je to tajomstvo…

VENOVANIE

Túto knihu by som chcel venovať všetkým ženám, ktoré som stretol na mojej ceste a vďaka ktorým mohla táto kniha vôbec vzniknúť.

Chcem sa poďakovať ženám, ktoré mi prejavili svoju dôveru tým, že sa počas tvorby knihy pridali do zákulisnej skupiny Kniha Žena snov. Pýtali sa ma otázky, ktoré ich ohľadom chlapov zaujímali, hlasovali v anketách, zúčastňovali sa mojich živých vysielaní a dávali mi spätnú väzbu na myšlienky a koncepty, ktoré som im prvýkrát predstavil. Ovplyvnili tak nakoniec smerovanie knihy a jej finálnu verziu, ktorú dnes môžeš držať v rukách.

Špeciálne sa chcem poďakovať Kristíne Szabariovej, Megi Vozárikovej, Evke Vargovej, Andrei Valkovej, Nikolete Stasinkovej, Ivone Valuškovej, Michaele Tarbajovej, Soni Bocákovej Angelovičovej a Patrícii Ferienčíkovej, ktoré čítali túto knihu ako prvé ešte predtým, než ju čítal ktokoľvek iný. Dali mi neoceniteľnú spätnú väzbu z ich ženského pohľadu, vďaka čomu má teraz kniha hlavu a pätu. A spomedzi nich by som rád vyzdvihol najmä Megi, bez ktorej návrhov by táto kniha nemala ten správny šmrnc. Taktiež by som rád poďakoval aj Simone Babicovej, ktorá o mne šírila len tie najlepšie zvesti vo svojich instagramových príbehoch ešte pred všetkými ostatnými.

Keďže nie som prvý ani jediný, kto prišiel na koncepty, o ktoré sa v knihe s tebou podelím, poďakovanie patrí aj autorom Bruce Bryans, Steve Harvey, Matthew Hussey či Gregg Michaelsen, ktorí ma za posledné mesiace najviac v tejto téme inšpirovali. Počúval som ich audioknihy počas mojich ranných prechádzok a docvakávali mi mnohé veci týkajúce sa žien a vzťahov s chlapmi, na ktorých som následne staval svoj unikátny koncept Ženy snov.

Keď už sme pri Žene snov, najväčšie poďakovanie patrí mojej žene, Evke, za to, že ma aj po siedmych rokoch stále miluje, bola pre mňa najväčšou výzvou a stará sa o mňa a o nášho malého Miška. Milujem vás.

No a na záver patrí veľké ĎAKUJEM aj ľuďom z môjmu tímu CHLAP 2.0, ktorí mi umožnili túto knihu napísať a kompletne počas leta prevzali štafetu v našom chlapskom projekte.

DARČEKY PRE TEBA

Ku knihe Žena snov som pre teba vytvoril súkromnú členskú zónu, v ktorej nájdeš bonusové materiály, videá a rozhovory, ktoré praktickým spôsobom rozširujú obsah a koncepty z knihy. Zároveň tu nájdeš obsah, ktorý sa do knihy nezmestil.

Tri jednoduché kroky pre získanie zákulisných bonusov ZDARMA:

1. Choď hneď teraz na www.knihazenasnov.sk/bonusy

2. Pri registrácii zadaj svoj najpoužívanejší e-mail

3. Získaj okamžitý prístup do súkromnej členskej zóny s množstvom ďalších doplnkových materiálov ku knihe

ÚVOD

„Wau, to je aké super! A niečo pre ženy nemáš?“ spýtala sa ma skupinka tridsiatničiek, keď som im pred niekoľkými rokmi na jednom seminári v rámci cvičenia povedal, kto som a čomu sa venujem. Popravde, takto začínal takmer každý rozhovor so ženami za posledných osem rokov, keď prišlo na to, čo robím. Moderátorky, ktoré so mnou robili rozhovory, bežné ženy na párty či networkingových akciách, alebo hoci aj neznáme ženy na internete, ktoré zachytili moje videá pre chlapov, sršali zvedavosťou. „Ty si ako ten Hitch v tom filme,“ chichotali sa a neskrývali nadšenie, že sa niekto tejto téme u nás konečne venuje. Hej, pokojne môžem byť pre teba biely Hitch, aj keď, nalejme si čistého, na Willa Smitha a jeho šarm sa ešte nechytám. Zatiaľ!

Posledných osem rokov som pomáhal chlapom, aby mali väčšie úspechy so ženami a počul som stovky príbehov, vďaka ktorým som mal možnosť hlbšie nahliadnuť do chlapskej mysle, aké ženy chcú na sex či do vzťahu, aké nechcú vôbec a ako ohľadom vás myslia. Mojimi knihami, kurzami, seminármi či konzultáciami prešli za posledné roky tisíce chlapov, ktorým som pomohol stať sa lepšími, schopnejšími a hodnotnejšími, vďaka čomu získali život a ženy, po ktorých už dlho túžili.

A do toho sa ma ženy stále pýtali otázku: „A niečo pre nás nemáš?“ Nemal som. Nebol som na to pripravený. Nebol ten správny čas. Ale už som dozrel. Vieš, mojím cieľom je prinášať ženám lepšie zážitky s mužmi.

Musím sa ti s niečim priznať. Nechtiac som vytvoril aj „monštrá“, chlapov bez zásad a morálky, ktorým som dal do rúk obrovskú moc, na ktorú neboli pripravení a začali si kompenzovať to, že im bolo v minulosti od rodičov, žien či spoločnosti ublížené. To je ako s peniazmi. Vraví sa, že peniaze kazia charakter. Peniaze ho však iba odhaľujú. A umocňujú. Kto bol kretén bez peňazí, bude ešte väčší kretén s nimi. No a kto bol hajzlík bez mojich rád, stal sa z neho ešte väčší hajzlík vďaka nim.

Rozhodol som sa preto, že sa postavím na tvoju stranu a pomôžem ti. Ukážem ti, ako na to. Uvedomil som si, že keď pomôžem ženám, zároveň tým nepriamo pomôžem aj chlapom. Pretože ak bude po svete chodiť viac „Žien snov“, ako ich ja nazývam, chlapi budú musieť zdvihnúť latku a stať sa lepšími, aby ich boli hodní, aby ste ich vy chceli. Výhra pre obe strany, nemám pravdu?

ČO SA TO DEJE?

Milujem ženy. Obdivujem vás a vážim si vás. Ste úžasné stvorenia. Citlivé, krehké, emocionálne, no zároveň ste silné, akčné a dokážete veľké veci. Preto som nerád, keď vidím, ako niektorí chlapi, ktorí to vedia, vás využívajú len na sex, či ničia vaše sebavedomie, hlavne po nevydarenom vzťahu s nimi. Ty si potom sklamaná, máš zlomené srdce a veríš chlapom a sebe stále menej a menej.

Alebo sa častokrát namotáš na chlapa, ktorý o teba nemá vážny záujem, nechce sa viazať, si mu dobrá len na to jedno, si jeho dobrá kamarátka, bútľavá vŕba či náhradná matka. Dávaš šancu chlapom, ktorí za to ani zďaleka nestoja a nie sú ťa hodní.

Prechádzaš si od jedného nezmyselného vzťahu k druhému a častokrát zotrvávaš aj vo vzťahoch, ktoré nemajú žiadnu budúcnosť. Čakáš, že chlap sa zmení, no on sa nezmení. Nedostávaš to, čo potrebuješ, nie si šťastná a je to s ním ešte horšie, ako to bolo na začiatku.

No ty sa toho nechceš len tak vzdať. Investovala si do toho už toľko, že by bola škoda ukončiť to, no nie? Čo ak by to s ním nevyšlo? Iba by si tým potvrdila, že si si zle vybrala a tvoje sebavedomie utrpí ranu. Máš pocit, že už si nikdy lepšieho nenájdeš. Nechceš byť sama. Máš z toho strach. Nechceš zas spoznávať niekoho nového úplne od začiatku a riskovať, že to s ním bude ešte horšie, ako to je.

NIEČO SA MUSÍ V TVOJOM ŽIVOTE ZMENIŤ

Pravdepodobne si už, čo sa týka chlapov, skúšala všetko a aj si sa toho od svojej rodiny či kamarátok napočúvala, nemám pravdu?

Keď sa ti nejaký chlap páčil, zrazu si to nebola ty. Nebola si pri ňom sama sebou, neustále si s ním chcela byť v kontakte a zrazu bol u teba na prvom mieste. Chcela si ho získať, a tak si bola ľahko dostupná, venovala si mu svoj čas, pozornosť, záujem, nemal pri tebe žiadne prekážky a dostala si geniálny nápad, že keď sa s ním vyspíš, nebudeš mu odpisovať hneď na správy alebo sa budeš tváriť, že nemáš čas, bude ťa chcieť ešte viac. A on nechcel. Čo nechcel… už to nebolo ako predtým, on sa prestal snažiť, začal sa vyhovárať, ako má veľa práce, nemá čas a nakoniec sa prestal ozývať úplne. Darebák jeden, čo?

Prejavovala si chlapom príliš veľký záujem a celá si sa im odovzdala. Tvoje koníčky, kamaráti a život išli bokom. Chcela si mu byť úplne oddaná. Veď to predsa tá správna žena robí, no nie? Hlavne by si sa mala dobre vydať, ako ti tvoja mama vždy vravievala. Aby si nedopadla ako ona. Nedajbože aby si zostala starou dievkou! Čo si už len o tebe ľudia pomyslia?

No a potom sadneš na lep prvému, kto prejaví o teba ako taký záujem, máte aspoň trochu spoločného a v domnení, že to možno výjde, to s ním skúsiš. A ono to opäť nevýjde. Je to tvoj osud? Nemáš proste na chlapov šťastie? Sú všetci chlapi rovnakí? Čo sa to vlastne stalo s tými chlapmi, že narážaš na samých zadaných, zúfalcov a neschopných chlapov? Naozaj tí skutoční chlapi už vymreli? Alebo ťa iba oblúkom obchádzajú?

A DOSŤ! Niečo sa musí v tvojom živote zmeniť. Už ťa nebaví stretávať ten istý typ chlapov stále dookola. Už nemáš chuť skákať z jedného neúspešného vzťahu do druhého. Nech už boli tvoje skúsenosti s chlapmi v minulosti akékoľvek, niečo mi hovorí, že aj tak to budeš skúšať znovu a znovu. Aj keď láska občas bolí a tvoje srdce je rozbité na tisíc kúskov, stále ju chceš. Vieš, že nie je nič lepšie, ako zobudiť sa ráno v posteli a môcť sa pritúliť k svojmu chlapovi, ktorý je pre teba oporou. Je tvojou spriaznenou dušou a máš pri ňom všetko, čo potrebuješ.

Moja úloha v tejto knihe je neľahká, ale milujem výzvy. Mojím cieľom je ukázať ti, ako sa môžeš stať hodnotnejšou, silnejšou, šťastnejšou, sebavedomejšou a neodolateľnou ženou, ktorá má svoje zásady, naplnený život s chlapom či bez neho a je pre chlapa výhrou. Ženou, ktorá má vysoké štandardy, nároky a neuspokojí sa s ničím menej, ako si zaslúži. Chceš takou byť? Môžeš! Čítaj ďalej.

SVET SA ZMENIL A MY S NÍM

Už asi začínaš tušiť, že rady z magazínov typu „Ako získať chlapa vďaka týmto 3 trikom“ či od tvojich kamarátok, že by si mala dať chlapovi na treťom rande, byť nedostupná a ignorovať ho, či hrať s ním rôzne hry, nebudú to pravé orechové. Keby tie veci fungovali, tak by si teraz bola šťastná a spokojná, je tak? Ale nie si.

No a do toho muži prestali byť akosi chlapmi. Spohodlneli. Čakajú, že ženy sa o všetko postarajú a spravia všetko za nich. Pomaly ich majú ženy oslovovať, dobývať, platiť za nich na rande, byť pre nich milenkou, matkou a slúžkou v jednom či dokonca ich prehovárať, aby ju konečne požiadali o ruku. To kde sme? Ženy v tom ale nie sú bez viny.

Z chlapov sa pomaly, ale isto, vytráca mužnosť. Už to nie sú tí, ktorí dokážu všetko opraviť. Sebavedomo sa postaviť na obranu ženy. Dominantne ju pozvať von a nebáť sa pobozkať ju. Nájsť svoj zmysel, cieľ a ísť si za tým. Stávajú sa z nich padavky a urážajú sa. A hlavne pre krásnu a schopnú ženu je čoraz ťažšie nájsť si chlapa, ktorý by sa jej nepchal v kuse do zadku a ona by si s ním nerobila, čo sa jej zachce.

Neustále sa mi ženy sťažujú, že je dnes nedostatok schopných a „normálnych“ chlapov, nech to už znamená čokoľvek. Deň čo deň. Čo ženám zostáva? Museli prebrať úlohy chlapov ony. Množstvo žien sa stalo silnými a samostatnými. Dokážu sa postarať samé o seba a prestali potrebovať k svojmu „prežitiu“ chlapov. A teraz chlapi nariekajú, že im nemajú čo ponúknuť a „boja“ sa ich. Nepripadá ti to tak trochu ako začarovaný kruh?

A to ešte nehovorím o tom, ako do toho celého vstúpil internet a mobily. Veď choď niekam do kaviarne či stoj na zastávke. Každý refreshuje svoju nástenku na Facebooku či Instagrame a kontroluje, čo sa za posledných 30 sekúnd stalo, alebo odpisuje cez Whatsapp kamarátom pri tom istom stole. Ľudia prestali medzi sebou naživo otvorene a úprimne komunikovať a celé randenie a vzťahy sa stávajú neosobnými. Len si vyberú niekoho na zoznamke či sociálnej sieti ako z výkladu a potiahnu prstom na displeji či naťukajú štyri písmenká „Ahoj“. To radšej ani nespomínam ako si počas rande či vo vzťahu ťukajú do mobilu a virtuálne sa bavia s ľuďmi, ktorí tam v tej chvíli s nimi nie sú. Hrozné, že?

JE TU PRE TEBA NOVÁ PRÍLEŽITOSŤ

Predstav si 2 úplne rôzne ženy, ktoré sa vydali úplne rôznymi cestami vo svojom živote, aj keď obe začínali na rovnakej štartovacej čiare. Spravili však iné rozhodnutia a nasledovali iné rady. Jedna z nich mala skvelý vzťah s rodičmi, vychovávali ju, venovali jej pozornosť a získala tak základ zdravého sebavedomia, vďaka čomu aj v škole a neskôr v práci či v živote plávala hladko ako plachetnica na mori. Druhej rodičia a okolie ničili sebavedomie, bola utiahnutá, neverila si, nemala sa rada a do jej života prichádzal jeden debil za druhým.

Jedna z nich bude spokojná sama so sebou a bude priťahovať len tých najlepších chlapov, tá druhá bude zápasiť na každom kroku a bude si priťahovať do svojho života samé negatívne situácie a idiotov. Jedna bude žiť spokojný život plný hojnosti a nájde svoju spriaznenú dušu, zatiaľ čo tá druhá sa bude potácať od jedného stroskotaného vzťahu k druhému znovu a znovu, bude trpieť nedostatkom sebavedomia a sebalásky potom, čo ju chlapi len využili. V ktorej z týchto dvoch žien si sa našla? Ktorou CHCEŠ byť? Stále sa to dá zmeniť!

Vieš si vôbec predstaviť, že by si bola ženou, ktorá už nepriťahuje do svojho života samé individuá? Chlapov, pri ktorých sa ti pomaly pri každom z nich prevracajú oči a žalúdok? A konečne by si mala aj ty „šťastie“ na chlapa, ktorý je po všetkých stránkach taký, akého si si už dávno vysnívala, bola si s ním spokojná, ľúbili by ste sa a inú by už nepotreboval?

Rady, o ktoré sa s tebou v tejto knihe podelím, platia pre tie, ktoré si ešte len hľadajú chlapa, ale aj pre tie, ktoré už sú aktuálne vo vzťahu. Či už v naplnenom alebo nenaplnenom. Pretože nikdy nevieš, čo sa stane. V láske nie je nič isté. Pochopila to aj Zuzka, ktorá mi po prečítaní jednej z kapitol tejto knihy písala:

„Dostala sa mi do rúk pred niekoľkými rokmi kniha o tom, ako si zvýšiť sebavedomie. Prečítala som ju, ale neriešila som to, keďže som bola v šťastnom vzťahu, o ktorom som si myslela, že je do konca života. Bol to môj prvý vážny vzťah a tešila som sa, že mám po boku tohto chlapa, aj keď mal nejaké chyby. Nevadili mi, veď každý nejaké máme. Po 6 rokoch s ním, s bábätkom na ceste a tesne pred svadbou to so mnou ukončil. Nečakala som to ani v najhoršom sne. Stále sú dni, kedy sa kvôli tomu trápim a pýtam sa samej seba, prečo nás nechal, prečo moje dieťa musí vyrastať bez otca, prečo nemôžeme byť kompletná rodina… no už je to lepšie. Moje sebavedomie tým bolo poznačené, no zapracujem aj na sebe a tie pozitívne vety z knihy si budem od dnes opakovať.“

Mojím cieľom nebolo vystrašiť ťa, ale posilniť. Nech sa ti udeje v živote akákoľvek situácia, ty budeš tá, ktorá bude rozdávať karty. Ty rozhodneš, s kým pôjdeš von a s kým nie. S kým si začneš, komu dáš vôbec šancu a koho pustíš k vode. Ty sa rozhodneš odísť od chlapa, keď budeš chcieť a kedy budeš chcieť. Nikdy ťa už chlapi nebudú manipulovať.

Po prečítaní tejto knihy budeš iná žena. Žena snov. Budeš silná, sebavedomá a budeš mať vysokú hodnotu. Vo svojich očiach a v očiach chlapov. Najmä vysokohodnotných chlapov. Teda tých, z ktorých si budeš vyberať svojho vysnívaného chlapa a spriaznenú dušu. Chlapi, ktorých si doteraz priťahovala (teraz myslím všetky tie individuá, citlivky, nevyrovnaných, debilov, psychopatov a podobne), jednoducho z tvojho života zmiznú. Sami sa odfiltrujú. Začneš vysielať na inej frekvencii. Takej, ktorú oni nezachytia. Páčilo by sa ti niečo také?

MÁŠ VO MNE NOVÉHO SPOJENCA

Prečo by si ma ale mala vôbec počúvať? Veď som predsa chlap! A presne to je ten dôvod. Viem, čo si my chlapi myslíme, ako premýšľame ohľadom žien a ako vás berieme. Som predsa jedným z nich. Podelím sa s tebou o svoje skúsenosti, ktoré som nazbieral, keď som ja sám vo veľkom randil so ženami. Viem, čo nás priťahuje a čo naopak odrádza. Poznám snáď všetky chyby, ktoré ženy robia, vďaka čomu stratíme záujem. A v neposlednom rade je to moja vášeň, ktorá ma napĺňa. Keď chceš vedieť, ako na chlapa, počúvaj chlapa. Chcem ťa však upozorniť. Budem k tebe priamy. Nekompromisný. Úprimný. Poviem ti veci bez servítky tak, ako sú. Keď si niečo posrala, dozvieš sa to, aby si to už neopakovala. Keď si spravila niečo dobre, dozvieš sa to tiež, aby si to mohla robiť častejšie.

Máš vo mne silného spojenca. Odjakživa som viac inklinoval k ženám a chcel som vám pomôcť. Prakticky som to robil pre vás, keď som pomáhal chlapom, aby som vám priniesol lepších a schopnejších chlapov, ktorí vám prinesú lepšie zážitky. Teraz som prešiel na druhú stranu barikády, aby som ťa zásobil „zbraňami“, ktoré ti pomôžu vyhrať ako bitku, tak aj vojnu. Avšak v tejto „vojne“ budete nakoniec víťazi obaja. Budeš neodolateľnou ženou pre svojho vysnívaného chlapa. Získaš ho a udržíš si ho. A on získa Ženu snov.

Pozri, nechcem ťa nijako poučovať. Sám nie som dokonalý a mám svoje chyby. Občas sa zvyknem aj mýliť. Chcem s tebou zdieľať, čo všetko som za všetky tie roky pozorovaním vzťahov medzi mužmi a ženami zistil. A nie som na to sám. Na názory som sa pýtal aj množstva chlapov v mojich skupinách a svoje skúsenosti s tebou budú postupne zdieľať aj stovky ďalších žien, ktoré už sú Ženami snov a majú svojho vysnívaného chlapa.

JE TO MOŽNÉ A TY TO DOKÁŽEŠ TIEŽ

To, o čo sa s tebou chystám v tejto knihe podeliť, bude pre teba špeciálne, keď si už vo fáze, že si chceš a potrebuješ nájsť chlapa, partnera na život a rozmýšľaš nad rodinou. Aj keď si viac-menej samostatná a dokážeš sa o seba postarať, aj ty potrebuješ niekoho, s kým by si kráčala životom spolu. Už ťa unavuje zastávať rolu chlapa. Chceš vedľa seba niekoho silnejšieho, aby si mala možnosť byť pri ňom ŽENOU - krehkou, nežnou a milovanou.

A bude to pre teba aj v prípade, keď už svojho chlapa máš a si s ním vo vzťahu, ale nevieš, ako ten vzťah znovu nakopnúť, a chceš byť pre neho tou jedinou, nenahraditeľnou, ktorú bude chcieť tak, ako keby ju videl prvýkrát.

Chceš mať vo svojom živote chlapskú oporu a niekoho, vedľa koho by si sa mohla každé ráno prebúdzať. Chýba ti ten pocit istoty, spokojnosti a duševnej pohody. Kedy ti nič nechýba. Máš niekoho, kto ťa miluje, komu môžeš veriť a spoľahnúť sa na neho. S kým sa môžeš o všetko podeliť a zdieľať s ním radosť zo života. Vieš, že keď prídeš domov, tak ťa tam niekto čaká. Spýta sa ťa, ako si sa mala a venuje ti objatie. No a chceš aj parťáka do života, s ktorým budeš môcť robiť veci spoločne a budete sa vzájomne ťahať, napredovať a dopĺňať. Chceš niekoho, kto by ťa bral presne takú, aká si, aj s tvojimi chybami. Pretože inak máš pocit, že nie si dosť dobrá.

Už nechceš byť sama. Chceš vyplniť to prázdne miesto. Je ti smutno samej, no zároveň nechceš byť s hocikým. Bojíš sa však sklamania kvôli predchádzajúcim neúspešným vzťahom, kedy ti to nevyšlo a ty si z nich vyšla menej sebavedomá a neveríš si. Možno priťahuješ do svojho života nevhodných chlapov, ktorí ťa chcú len na využiť, chcú byť len kamaráti (s benefitmi) a nechcú sa viazať. Chlapi, ktorých chceš, nemajú o teba záujem no na druhej strane chlapi, čo ťa nezaujímajú, by ti zniesli aj modré z neba. Dovoľ mi povedať, že nech je už tvoja momentálna situácia akákoľvek, zvládneš to aj ty. Aj ty môžeš byť Ženou snov! Pýtaš sa, ako si tým môžem byť taký istý?

„Bude to aj pre mňa? Aj keď už nie som najmladšia?“ spýtala sa ma jedna štyridsiatnička. Mladosť sa nemeria vekom, ale prístupom k životu. Poznám ľudí v 70tke, ktorí majú viac elánu a chuti do života ako niektorí v 20tke! Ako naša suseda Ruženka, ktorá sa oblieka a maľuje ako mladé dievča, ide z nej neskutočná pozitívna energia a na dedinských zábavách tancuje dlho do noci, zatiaľ čo iné mladuchy už sedia s boľavými nohami na stoličkách. Presne tak isto je to aj pre mladé baby, ktoré sa môžu vyhnúť chybám, ktoré by pravdepodobne svojou metódou pokusu a omylu spravili.

TÁTO KNIHA NIE JE PRE KAŽDÚ ŽENU

Toto je síce kniha o vzťahoch medzi mužmi a ženami, ale v skutočnosti je niečím oveľa viac. Je to tvoja osobná „biblia“, ktorá bude mať svoje miesto na tvojom nočnom stolíku, a aj keď sa neustálym používaním rozpadne a už nebude taká pekná ako na začiatku, verím, že myšlienky v nej budú nadčasové a knihu kľudne posunieš aj svojej dcére, keď bude jej čas.

Píšem s úprimným záujmom o tvoj ľúbostný život. Chcem, aby si uspela. Čím bude viac spokojných a šťastných žien, tým lepšie pre nás všetkých. Keď budú ženy spokojnejšie a sebavedomejšie, vydržia aj naše vzťahy. Viac rodín bude pokope, deti budú vyrastať v príkladnej rodine plnej lásky. Mojím cieľom je nasmerovať ťa, ako skutočne chlapi ohľadom žien, randenia a vzťahov s nimi myslia.

A v knihe sa budem špeciálne zameriavať na to, ako VYSOKOHODNOTNÍ chlapi myslia a čo očakávajú od žien miesto toho, aby som sa ti snažil povedať, ako myslia VŠETCI chlapi. Títo chlapi majú na ženy oveľa vyššie štandardy, ale vedia žene aj oveľa viac ponúknuť. Niečo ako ekonomický zákon ponuky a dopytu. Týchto chlapov je málo a zákonite bude o nich veľký záujem zo strany žien. Preto musia mať takýto chlapi vyššie štandardy ako na seba, tak aj na ženy, a nebudú tolerovať lacné správanie. Títo chlapi nepozerajú LEN na vzhľad ženy, ale taktiež na jej osobnosť. A táto kniha ti má pomôcť k tomu, aby si bola príťažlivou pre týchto chlapov tým, že ti pomôže zvládnuť všetky možné zákutia randenia a vzťahov s chlapmi.

Kniha Žena snov však NIE JE pre každú ženu. Je pre teba, ak si chceš pritiahnuť a udržať si pozornosť a záujem vysokohodnotného chlapa. Teda ambiciózneho, dominantného, so sebaúctou, vodcovskými schopnosťami, súcitom, ktorý si ctí záväzok, má vysoké nároky na seba, má svoje zásady, vie, čo chce, hovorí veci narovinu, rozumie benefitom vzťahu, je mužný, má charizmu a bude ťa vedieť ochrániť a zabezpečiť. No a tvojím cieľom je získať a rozvíjať láskyplný vzťah, ktorý bude viesť k manželstvu s takýmto chlapom, pre ktorého budeš ty Ženou snov.

Ak sa nezaujímaš o chlapa, ktorý má vysoké štandardy na seba a na teba, ak nechceš vážny vzťah so silným mužom, pri ktorom sa budeš môcť cítiť ako žena, potom táto kniha nebude pre teba. Ak ti stačí iba upriamovať pozornosť chlapov, osobne či na sociálnych sieťach, na svoje telo a vonkajšiu krásu, chceš si iba užívať, priťahovať jednorázovky, baličov či chlapov po štyridsiatke v kríze stredného veku, pre ktorých je záväzok iba ďalšou nadávkou, potom táto kniha nebude pre teba.

Aby si si pritiahla a získala pozornosť vysokohodnotného chlapa, budeš potrebovať upraviť svoj prístup. Komunikovať, že si zaslúžiš bezpodmienečnú lásku od skvelého chlapa, pre ktorého budeš neodolateľná. A jediný spôsob, ako to dosiahneš, je, že sa vyhneš najbežnejším chybám, ktoré zo žien robia zúfalé, tuctové a nepripravené ženy pre vážny záväzok. Takže ak chceš vzťah s vysokohodnotným chlapom a nechceš byť iba prestupnou stanicou, chvíľkovou zábavou, kamarátkou s benefitmi či aby ťa bral ako samozrejmosť, potom čítaj ďalej…

ČO ŤA ČAKÁ?

Už sa nevieš dočkať, však? Je toho toľko, o čo sa chcem s tebou podeliť a najradšej by som s tebou v tejto knihe zdieľal všetko, čo viem o chlapoch, ich priťahovaní, získaní a udržaní. V prvom rade som sa ale zameral na to najpodstatnejšie z toho všetkého. Na prvý krok. A to, aby si ty bola najprv ženou, ktorá si takéhoto chlapa pritiahne, bude ju chcieť dobývať, získa si ho a bude tou jedinou ženou, ktorú bude vo svojom živote potrebovať.

Postupne sa v jednotlivých kapitolách pozrieme spolu na to, čo ťa robí v očiach tvojho vysnívaného chlapa neodolateľnou. Prevediem ťa krok za krokom od nešťastných vzťahov s chlapmi, vybudovania tvojho sebavedomia a šťastného života aj mimo chlapov, cez vytvorenie tvojej neodolateľnej ponuky a objavenie tvojej hodnoty, až po nastavenie jasných pravidiel a zásad, vďaka ktorým už inú ženu okrem teba nebude chlap potrebovať. Bude sa o teba snažiť, budeš neustále pre neho výzvou a bude pripravený na ten najväčší záväzok s tebou - lásku na celý život.

Nanešťastie, tvoj úsudok, keď príde na chlapov, je do veľkej miery ovplyvnený tvojimi skúsenosťami s nimi, nemám pravdu? Keď ťa budú ovládať tvoje emócie, motýliky v brušku či vlhko v nohavičkách, bude pre teba ťažké myslieť jasne a mať zdravý úsudok. Čo by si teda povedala na to, keby si získala prístup k skúsenostiam aj iných žien, Žien snov, ohľadom chlapov? Ako to mali ony? Čím si prechádzali? A čo im pomohlo prekonať zdanlivo neprekonateľné scenáre a situácie, v ktorých sa s chlapmi ocitli? Budem sa s tebou v knihe ...

Koniec ukážky

Table of Contents

Titulná strana

MANIFEST ŽENY SNOV

APLIKOVANÍM INFORMÁCIÍ A RÁD Z TEJTO KNIHY DOSIAHNEŠ ZLEPŠENIE V DESIATICH SMEROCH:

VENOVANIE

DARČEKY PRE TEBA

ÚVOD

ČASŤ PRVÁ - REŠTART

ČASŤ DRUHÁ - ZDRODENIE ŽENY SNOV

ČASŤ TRETIA - NOVÉ PRAVIDLÁ HRY